**Banii**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lui Alexandru Cazacu

Nu mă supăr că n-am bani,

Bani puţini, puţini duşmani.

Bani nu am şi nici n-au fost,

Dar îi văd la omul prost.

Unii nici de pâine n-au,

Alţii câinelui o dau,

Vâră mâna între lei

Ca-ntre pulpe la femei.

Cine-aşa te-a împărţit, banule,

Nu te-a împărţit cinstit, banule!

Să te-mpartă Dumnezeu, banule,

Te-aş cunoaşte-atunci şi eu, banule!

Cu banul îi tot aşa

Cum îi şi cu dragostea:

Când mai bine şi când nu,

Când deasupra el, când tu.

Am avut şi eu un sfanţ

Şi l-am dat la muzicanţi,

Muzicanţii mi-au cântat

Şi-au crezut că-s om bogat.

Cine-aşa te-a împărţit, banule,

Nu te-a împărţit cinstit, banule!

Să te-mpartă Dumnezeu, banule,

Te-aş cunoaşte-atunci şi eu, banule!